Tarybos reglamentas (EB) Nr. 2406/96,
1996 m. lapkričio 26 d.
nustatantis bendras pardavimo normas tam tikriems žuvininkystės produktams
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1992 m. gruodžio 17 d. Tarybos reglamentą (EEB) Nr. 3759/92 dėl bendro žuvininkystės ir akvakultūros produktų rinkos organizavimo [1], ypač į jo 2 straipsnio 3 dalį,
atsižvelgdama į Komisijos pasiūlymą,
kadangi bendros pardavimo normos tam tikroms žuvų rūšims nustatytos Reglamentu (EEB) Nr. 103/76 [2] ir tam tikroms vėžiagyvių rūšims Reglamentu (EEB) Nr. 104/86 [3]; kadangi siekiant prisitaikyti prie rinkos pokyčių ir prekybos nusistovėjusios tvarkos permainų pirmiau nurodyti reglamentai privalo būti iš esmės pakeisti; kadangi todėl šias nuostatas būtina visiškai pakeisti ir sutraukti į bendrą teisės aktą, siekiant jų aiškumo ir tinkamo taikymo; kadangi Reglamentai (EEB) Nr. 103/76 ir (EEB) Nr. 104/76 todėl turėtų būti pakeisti;
kadangi žuvininkystės produktams nustatytomis bendromis pardavimo normomis pirmiausia siekiama gerinti produktų kokybę bei palengvinti produktų pardavimą, kad iš to naudos turėtų tiek gamintojai tiek vartotojai; kadangi žuvininkystės produktus parduodant neapdorotus ir šviežius ar atšaldytus, produktų kokybė daugiausiai nustatoma pagal jų šviežumą, kuris įvertinamas pagal objektyvius kriterijus, gautus atlikus organoleptinį patikrinimą; kadangi, jeigu pageidaujama parengti vienodo šviežumo žuvininkystės produktų partijas, jas privalu sudaryti iš tos pačios rūšies produktų, ir partijos gali būti atgabentos iš tų pačių žvejybos rajonų bei tik iš to paties žvejybinio laivo;
kadangi, remiantis pavienėms produktų grupėms tinkamais kriterijais, turėtų būti nustatyta keletas šviežumo kategorijų; kadangi, atsižvelgiant į poreikį remti kokybiškus produktus, vėliausiai nuo 2000 m. sausio 1 d. ne visų šviežumo kategorijų produktams turėtų būti leidžiama taikyti intervencinius mechanizmus, įvestus kaip dalis iš rinkos organizavimo priemonių;
kadangi bendros pardavimo normos taip pat panaudotinos apibrėžiant aptariamų produktų bendras prekybines charakteristikas visoje Bendrijos rinkoje, kad būtų išvengta konkurencijos iškraipymų ir, kita vertus, kad būtų galima vienodai taikyti rinkos organizavimo susitarimus dėl kainos; kadangi šiam tikslui taikytinas reikalavimas žuvininkystės produktus rūšiuoti remiantis dydžio kategorijomis, nustatomomis pagal svorį arba atskirais atvejais pagal dydį;
kadangi bendros pardavimo normos taikomos Bendrijos ar trečiųjų šalių produktams, skirtiems žmonėms vartoti, ir Bendrijos teritorijoje parduodamiems pirmą kartą; kadangi normos taikomos nepažeidžiant nustatytų sanitarinių taisyklių arba taisyklių, priimtų kaip dalis iš išteklių išsaugojimo priemonių; kadangi ypač svarbu visais atvejais prisiminti, kad visiems nustatytiems mažiausiems leistinų gaudyti organizmų dydžiams teikiamas prioritetas, palyginus su mažiausiais dydžiais, nustatomais žuvininkystės produktams, remiantis bendromis pardavimo normomis;
kadangi bendrąsias pardavimo normas taikant iš trečiųjų šalių tiekiamiems produktams, ant jų pakuotės privalu pateikti papildomą informaciją; kadangi šios informacijos nereikia pateikti, jeigu produktai, tomis pačiomis sąlygomis kaip ir Bendrijos sugavimai, į Bendriją gabenami su trečiosios šalies vėliava plaukiojančiais laivais;
kadangi atsižvelgiant į daugelio valstybių narių įprastą praktiką patartina, kad pramonė žuvininkystės produktus rūšiuotų pagal jų šviežumą ir dydį; kadangi, ypač kai šviežumą reikia įvertinti pagal organoleptinius kriterijus, turėtų būti priimtos nuostatos dėl šiuo tikslu suinteresuotųjų prekybos organizacijų paskirtų ekspertų bendradarbiavimo;
kadangi, siekiant būti informuotiems, kiekviena valstybė narė kitoms valstybėms narėms ir Komisijai pateikia minėtų ekspertų vardus, pavardes ir adresus bei prekybos organizacijų pavadinimus ir jų adresus,
PRIĖMĖ ŠĮ REGLAMENTĄ:
A. Bendrosios nuostatos
1 straipsnis
1. Šis reglamentas, kaip numatyta Reglamento (EEB) Nr. 3759/92 (toliau - pagrindinis reglamentas), 2 straipsnyje, nustato bendras pardavimo normas tam tikriems žuvininkystės produktams.
2. Šiame reglamente:
"marketingas" - pirmoji oferta parduoti ir (arba) pirminis produktų, skirtų suvartojimui žmonių maistui, pardavimas Bendrijos teritorijoje;
"partija" - vienodai apdorotas nustatytos rūšies žuvininkystės produktų kiekis, kuris gali būti atgabentas iš to paties žvejybos rajono ir iš to paties laivo;
"žvejybos rajonas" - įprastinis laimikio sugavimo vietos pavadinimas, kurį jai suteikia žvejybos pramonė;
"pateikimo forma" - parduodamos žuvies apdorojimo forma, pvz., neišdarinėta žuvis, žuvis be galvos, išskrosta žuvis;
"matomas parazitas" - savo dydžiu, spalva ar struktūra nuo žuvies audinių aiškiai besiskiriantis parazitas ar jų grupė, kurie matomi esant normaliam apšvietimui žmogaus akimi, be optinių didinamųjų prietaisų.
3. a) Šio reglamento nuostatai dėl žuvininkystės produktų šviežumo kategorijų taikomi nepažeidžiant 1991 m. liepos 22 d. Tarybos direktyvos Nr. 91/493/EEB, nustatančios sveikatos reikalavimus žuvininkystės produktų gamybai ir pateikimui į rinką [4], reikalavimų.
b) Kol Komisija priims sprendimą pagal Direktyvą 91/493/EEB, kriterijai dėl žmonių vartojimui netinkamų žuvų pateikti šio reglamento I priede "Vartoti netinka" kategorijoje.
2 straipsnis
1. 3 straipsnyje nurodytus Bendrijoje arba trečiosiose šalyse pagamintus žuvininkystės produktus galima parduoti tik tada, jeigu jie atitinka šio reglamento reikalavimus.
2. Šio reglamento nuostatos netaikomos nedideliems priekrantės žvejų tiesiogiai mažmenininkams arba vartotojams patiekiamiems produktų kiekiams.
3. Detalios šio straipsnio taikymo taisyklės priimamos laikantis pagrindinio reglamento 32 straipsnyje nustatytos procedūros.
3 straipsnis
1. Bendros pardavimo normos nustatomos šiems produktams:
a) Jūrų žuvys (KN kodas 0302):
- jūrinė plekšnė (Pleuronectes platessa),
- ilgapelekis tunas (Thunnus alalunga),
- paprastasis tunas (Thunnus thynnus),
- didžiaakis tunas (Thunnus arba Parathunnus obesus)
- silkių rūšys (Clupea harengus),
- menkių rūšys (Gadus Morhua),
- sardinių rūšys (Sardina pilchardus),
- juodadėmė menkė (Melanogrammus aeglefinus),
- ledjūrio menkė (Pollachius virens),
- polakas (Pollachius pollachius),
- skumbrių rūšys (Scomber scombrus),
- skumbrių rūšys (Scomber japonicus),
- stauridė (Trachurus spp.),
- paprastasis dygliaryklys ir katrykliai (Squalus acanthias, Scyliorhinus spp.),
- jūrų ešerys (Sebastes spp.),
- merlangas (Merlangius merlangus),
- šiaurinis putasu (Micromestistius poutassou arba Gadus poutassou),
- molvos (Molva spp.),
- ančiuviai (Engraulis spp.),
- jūrų lydekų rūšys (Merluccius merluccius),
- megrimai (Lepidorhombus spp.),
- jūrų karšiai (Brama spp.),
- jūrų velniai (Lophius spp.),
- limanda (Limanda limanda),
- europinė mažažiotė plekšnė (Microstomus kitt),
- Prancūzijos menkenė (Trisopterus luscus) ir mažoji menkenė (Trisopterus minutus),
- dryžuotasis jūrų karosas (Boops boops),
- paprastoji smaridė (Maena smaris),
- Atlanto jūrų ungurys (Conger conger),
- jūrų gaidžiai (Trila spp.),
- kefalė (Mugil spp.),
- rombinės rajos (Raja spp.),
- upinė plekšnė (Platichthys flesus),
- jūrų liežuviai (Solea spp.),
- uodegotoji kardžuvė (Lepidopus candatus) ir juodoji kardžuvė (Aphanopus carbo).
b) Vėžiagyviai (KN kodas 0306), jeigu pateikiami gyvi, švieži arba atšaldyti ar išvirti garuose arba vandenyje:
- krevetė (Crangon crangon) ir šiaurinė krevetė (Pandalus borealis),
- krabas miegalius (Cancer pagurus),
- norveginis omaras (Nephrops norvegicus).
c) Galvakojai (KN kodas 0307):
- sepija (Sepia officinalis ir Rossia macrosoma).
2. Šio straipsnio 1 dalyje nurodytiems marketingo standartams priskiriama:
a) šviežumo kategorija; ir
b) dydžio kategorija.
B. Šviežumo kategorijos
4 straipsnis
1. Kiekvienos partijos produktų šviežumo kategorija nustatoma pagal produktų šviežumą ir kitus papildomus reikalavimus.
Šviežumas nustatomas remiantis I priede išdėstytais konkrečiais kriterijais, taikomais pavieniams produktų tipams.
2. Remiantis 1 dalyje nurodytais kriterijais, 3 straipsnyje išvardytų produktų partijoms nustatoma viena iš šių šviežumo kategorijų:
a) žuvų, ryklių, galvakojų, gėlavandenių omarų: ekstra, A arba B;
b) krevečių: ekstra arba A.
Gyviems gėlavandeniams omarams priskiriama E kategorija.
3. 3 straipsnyje išvardytiems krabams konkrečios šviežumo normos netaikomos.
Parduoti galima tik nesmulkintus krabus, išskyrus pateles su kiaušinėliais arba krabus minkštais kiautais.
5 straipsnis
1. Visas partijas privalu sudaryti iš vienodo šviežumo produktų. Nedidelėse partijose gali būti nevienodo šviežumo produktų. Šioms partijoms suteiktina šviežumo kategorija turi atitikti toje partijoje esančių mažiausios šviežumo kategorijos produktų kategoriją.
2. Šviežumo kategoriją etiketėje, tvirtinamoje prie partijos, privalu aiškiai ir nenutrinamai užrašyti ne mažesnėmis kaip 5 cm aukščio raidėmis.
6 straipsnis
1. 3 straipsnyje išvardytų žuvų, galvakojų, kremzlinių žuvų ir Norvegijos omarų partijai suteikus B kategoriją, partijos pašalinimui iš rinkos finansinė parama, numatyta pagrindinio reglamento 12 straipsnyje, 12 straipsnio a dalyje, 14 ir 15 straipsniuose, neskirtina.
2. Ekstra šviežumo kategorijos žuvys, kremzlinės žuvys, galvakojai ir Norvegijos omarai privalo būti be suspaudimo žymių, nesužaloti, be dėmių ir nepakitusios spalvos.
3. A šviežumo kategorijos žuvys, kremzlinės žuvys, galvakojai ir Norvegijos omarai privalo būti be dėmių ir nepakitusios spalvos. Leidžiama, kad labai nedidelis produktų kiekis būtų su menkomis suspaudimo žymėmis ir paviršiaus sužalojimais.
4. B kategorijos žuvų, kremzlinių žuvų, galvakojų ir Norvegijos omarų nedidelis kiekis gali būti su akivaizdesnėmis suspaudimo žymėmis ir paviršiaus sužalojimais. Žuvys privalo būti be dėmių ir jų spalva ryškiau nepakitusi.
5. Produktams suteikiant šviežumo kategorijas, nepažeidžiant galiojančių sanitarinių taisyklių, taip pat vertinama, atsižvelgiant į produkto tipą ir jo pateikimo formą, ar produktai su matomais parazitais ir ar jie gali turėti įtakos produktų kokybei.
6. Šiam straipsniui taikyti išsamios taisyklės priimamos laikantis pagrindinio reglamento 32 straipsniu nustatytos procedūros.
C. Dydžio kategorijos
7 straipsnis
1. 3 straipsnyje išvardyti produktai pagal dydį skirstomi atsižvelgiant į svorį arba į vienetų skaičių kilograme. Krevetės ir krabai į dydžio kategorijas rūšiuojami pagal kiauto plotį.
2. Pagal šio reglamento reikalavimus, naudojantis II priede pateikta skale, nustatytas mažiausias dydis naudojamas nepažeidžiant nuostatų dėl mažiausio dydžio, išdėstytų šiuose reglamentuose:
- 1986 m. birželio 12 d. Tarybos reglamente (EEB) Nr. 1866/86, nustatančiame tam tikras technines Baltijos jūros, Beltų ir Zundo vandenyse esančių žuvų išteklių išsaugojimo priemones [5],
- 1986 m. spalio 7 d. Tarybos reglamente (EEB) Nr. 3094/86, nustatančiame tam tikras technines žuvų išteklių išsaugojimo priemones [6],
- 1994 m. birželio 27 d. Tarybos reglamente (EEB) Nr. 1626/94, nustatančiame tam tikras technines Viduržemio jūros žuvų išteklių išsaugojimo priemones [7],
Kompetentingos institucijos kontroliuoja, ar jūrų organizmų rūšims taikant pardavimo normas atsižvelgiama į nustatytus mažiausius biologinius organizmų dydžius ir pateiktus II priede.
8 straipsnis
1. Partijos pagal dydžio kategorijas rūšiuojamos laikantis II priede pateiktos skalės.
2. Visas partijas privalu parengti iš vienodo dydžio produktų. Nedidelėse partijose gali būti nevienodo dydžio produktų. Šioms partijoms suteiktina dydžio kategorija turi atitikti toje partijoje esančių mažiausią dydžio kategoriją turinčių produktų kategoriją.
3. Dydžio kategoriją etiketėje, tvirtinamoje prie partijos, privalu aiškiai ir nenutrinamai užrašyti ne mažesnėmis kaip 5 cm aukščio raidėmis.
Partijos neto svoris kilogramais aiškiai ir įskaitomai užrašomas ant kiekvienos partijos. Kai partijos pateikiamos parduoti sukrautos į standartines dėžes, neto svorio neprivalu nurodyti, jeigu, prieš parduodant pasvėrus, dėžės turinio svoris sutampa su nurodomu kilogramais išreikštu svoriu.
4. Išsamios šio straipsnio taikymo taisyklės, ypač dėl būdų partijoms sverti ir kiekvienai partijai leistiniems neto svorio nuokrypiams, kai svoris, palyginus su nurodytu arba numanomu, didesnis ar mažesnis, nustatyti, priimamos laikantis pagrindinio reglamento 32 straipsnyje numatytos procedūros.
9 straipsnis
Pelaginių rūšių žuvis, taikant mėginių ėmimo sistemą, galima išrūšiuoti į skirtingas šviežumo ir dydžio kategorijas. Ši sistema turi užtikrinti kuo vienodesnį partijos produktų šviežumą ir produktų dydį.
Išsamios šio straipsnio taikymo taisyklės, ypač nustatant imtinų mėginių skaičių, kiekvieno mėginio žuvų svorį arba tūrį, įvertinant parduoti tiekiamų partijų išrūšiavimą ir tikrinant partijų svorį, priimamos laikantis pagrindinio reglamento 32 straipsniu nustatytos procedūros.
10 straipsnis
Kad tam tikroms Bendrijos pakrantės zonoms vietiniai ir regiono žvejai tiektų krevetes bei krabus, mažiausiems II priede nurodytiems šių produktų dydžiams gali būti nustatytos išimtys.
Nurodytos zonos ir atitinkami prekybiniai dydžiai nustatomi laikantis pagrindinio reglamento 32 straipsniu nustatytos procedūros.
D. Trečiųjų šalių produktai
11 straipsnis
1. Nepažeidžiant 2 straipsnio 1 dalies nuostatų, 3 straipsnyje išvardytus produktus, importuotus iš trečiųjų šalių, galima parduoti tik tada, jeigu jie pateikti sudėti į pakuotes, ant kurių aiškiai ir nenutrinamai užrašyta ši informacija:
- ne mažesnėmis kaip 20 mm aukščio romėniškomis raidėmis kilmės šalies pavadinimas,
- mokslinis ir prekybinis produkto pavadinimas,
- pateikimo forma,
- šviežumo ir dydžio kategorija,
- pakuotėje esančio produkto neto svoris kilogramais,
- rūšiavimo data ir išsiuntimo data,
- krovinio siuntėjo pavadinimas ir adresas.
2. 3 straipsnyje išvardytiems produktams, iš žvejybos rajonų atgabentiems su trečiųjų šalių vėliavomis plaukiojančiais laivais, tiesiogiai iškraunamiems Bendrijos uostuose ir skirtiems parduoti, taikomos tos pačios nuostatos, galiojančios Bendrijos sugavimams, nepažeidžiant Reglamento (EB) Nr. 1093/94 reikalavimų [8].
E. Baigiamosios nuostatos
12 straipsnis
1. Pagal šviežumo kategoriją ir dydį žuvų produktus žvejybos pramonė priskiria ekstra, A ir B kategorijoms bendradarbiaudama su suinteresuotųjų prekybos organizacijų paskirtais ekspertais. Valstybės narės imasi priemonių šio straipsnio nuostatų laikymosi kontrolei užtikrinti.
2. Jeigu rūšiuojant nesilaikoma straipsnio 1 dalimi nustatytos procedūros, rūšiavimą gali atlikti kompetentingos vietinės institucijos.
13 straipsnis
Kiekviena valstybė narė ne vėliau kaip likus mėnesiui iki šio reglamento įsigaliojimo kitoms valstybėms narėms ir Komisijai įteikia 12 straipsnyje nurodytų ekspertų ir prekybos organizacijų vardų, pavardžių, pavadinimų ir adresų sąrašą. Valstybėms narėms ir Komisijai privalu pranešti apie visus šio sąrašo pakeitimus.
14 straipsnis
Iki 2001 m. gruodžio 31 d. Komisija Tarybai pateikia ataskaitą apie šio reglamento 6 straipsnio 1 dalies nuostatų įgyvendinimo rezultatus ir prireikus prideda atitinkamus pasiūlymus.
15 straipsnis
Reglamentai (EEB) Nr. 103/76 ir (EEB) Nr. 104/76 panaikinami. Nuorodos į pastaruosius reglamentus laikytinos nuorodomis į šį reglamentą.
16 straipsnis
1. Šis reglamentas įsigalioja nuo 1997 m. sausio 1 d.
2. Nepaisant šio straipsnio 1 dalies, 6 straipsnio 1 dalies nuostatai pradedami taikyti nuo 2000 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1996 m. lapkričio 26 d.